Document ID: 32009R1025

KOMISJONI MÄÄRUS (EÜ) nr 1025/2009,
29. oktoober 2009,
millega keeldutakse lubamast toidu kohta tervisealaste väidete, välja arvatud haigestumise riski vähendamisele ning laste arengule ja tervisele viitavate väidete esitamist
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eelkõige selle artikli 18 lõiget 5,
ning arvestades järgmist:
(1)
Vastavalt määrusele (EÜ) nr 1924/2006 on toidu kohta tervisealaste väidete esitamine keelatud, kui komisjon ei ole neid kõnealuse määruse kohaselt lubanud ja kui need ei ole esitatud lubatud väidete nimekirjas.
(2)
Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete lubamise taotlusi liikmesriigi pädevale asutusele. Liikmesriigi pädev asutus edastab kehtivad taotlused Euroopa Toiduohutusametile (edaspidi „amet”).
(3)
Pärast taotluse kättesaamist peab amet viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
(4)
Komisjon peab tervisealaste väidete lubamise kohta otsuse tegemisel võtma arvesse ameti arvamust.
(5)
Pärast seda, kui ELVIR S.A.S. oli 30. juulil 2008 esitanud määruse (EÜ) nr 1924/2006 artikli 13 lõike 5 kohase taotluse, pidi amet esitama arvamuse tervisealase väite kohta, mis on seotud piimapeptiidide ja magneesiumiga rikastatud piimatoote mõjuga ärevustunde vähendamisele (küsimus nr EFSA-Q-2008-476) (2). Taotleja esitatud väide oli sõnastatud järgmiselt: „Toode aitab tänu piimapeptiidide ja magneesiumi sisaldusele vähendada ärevuse tundemärke mõõdukalt stressitundlikel täiskasvanutel.”
(6)
Komisjon ja liikmesriigid said 19. detsembril 2008 ameti teadusliku arvamuse, milles jõuti esitatud andmete alusel järeldusele, et väidetud mõju avaldavate koostisosade tarbimise ja väidetud mõju vahel ei saa tuvastada põhjuslikku seost. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks seda lubada.
(7)
Pärast seda, kui UNILEVER PLC (Ühendkuningriik) ja UNILEVER N.V. (Madalmaad) olid 7. juulil 2008 esitanud määruse (EÜ) nr 1924/2006 artikli 13 lõike 5 kohase taotluse, pidi amet esitama arvamuse tervisealase väite kohta, mis on seotud Camellia sinensis’est valmistatud musta tee keskendumisvõimet parandava mõjuga (küsimus nr EFSA-Q-2008-434) (3). Taotleja esitatud väide oli sõnastatud järgmiselt: „Must tee suurendab keskendumisvõimet”.
(8)
Komisjon ja liikmesriigid said 22. detsembril 2008 ameti teadusliku arvamuse, milles jõuti esitatud andmete alusel järeldusele, et Camellia sinensis’est valmistatud musta tee tarbimise ja väidetud mõju vahel ei saa tuvastada põhjuslikku seost. Kuna kõnealune tervisealane väide ei vasta määruses (EÜ) nr 1924/2006 sätestatud nõuetele, ei tohiks seda lubada.
(9)
Käesoleva määrusega ette nähtud meetmete kindlaksmääramisel on arvesse võetud taotlejate ja avalikkuse esindajate märkusi, mis edastati komisjonile vastavalt määruse (EÜ) nr 1924/2006 artikli 16 lõikele 6.
(10)
Tervisealased väited „Toode aitab tänu piimapeptiidide ja magneesiumi sisaldusele vähendada ärevustunnet mõõdukalt stressitundlikel täiskasvanutel” ja „Must tee suurendab keskendumisvõimet” on määruse (EÜ) nr 1924/2006 artikli 13 lõike 1 punktis b osutatud tervisealased väited. Seega kehtivad nende suhtes määruse (EÜ) nr 1924/2006 artikli 28 lõikes 6 sätestatud üleminekumeetmed. Kuna aga taotlused esitati pärast 19. jaanuari 2008, ei ole artikli 28 lõike 6 punktis b sätestatud nõue täidetud ning selle artikliga ette nähtud üleminekuperioodi ei saa kohaldada. Seega tuleks ette näha kuuekuuline üleminekuaeg selleks, et võimaldada toidukäitlejatel teha käesolevas määruses sätestatud nõuete täitmiseks vajalikud kohandused.
(11)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas esitatud tervisealaseid väiteid ei lisata ühenduse lubatud väidete nimekirja, mis on esitatud määruse (EÜ) nr 1924/2006 artikli 13 lõikes 3.
Käesoleva määruse lisas loetletud tervisealaste väidete kasutamist võib aga jätkata kuue kuu jooksul pärast käesoleva määruse jõustumist.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. oktoober 2009

Labels: 0
3
17